**Rurikō-in** (jap. 瑠璃光院) on buddhalainen temppeli Pohjois-Kiotossa, Japanissa lähellä Hieivuorta. Se sijaitsee Sakyōn suuralueella Kamitakano-Higashiyaman kaupunginosassa. Temppeli on tunnettu puutarhastaan, jossa käy paljon vierailijoita vuosittain. Se on auki yleisölle vain keväisin ja syksyisin lokakuun alusta 12. joulukuuta asti, jolloin se on suosittu paikka värikkäiden vaahteranlehtien ihailuun.

Historia
--------

Rurikō-inin rakennutti Sanetomi Sanjō (1837–1891), aatelinen, joka oli Meiji-kaudella hallituksen virkamiehenä. Se oli alun perin huvila, johon kuului teehuone Kikaku-tei. Sanjōn kuoltua huvila siirtyi hänen perustamansa Kyōto dentō -sähköyrityksen johdon käyttöön.

1900-luvun alkupuolella, Taishō-kauden lopusta Shōwa-kauden alkuun huvilaan tehtiin suuria korjauksia, ja siihen rakennettiin kolme uutta puutarhaa: Ruri no niwa, joka kuvaa maailmaa lapis lazuli -kiven värissä, sammalpuutarha Yamaroji no niwa ja lampipuutarha Garyō no niwa, jossa on vettä ja kiviä, jotka kuvaavat taivaaseen nousevaa lohikäärmettä. Puutarhoihin on istutettu yli sata vaahteralajia, minkä vuoksi se on Kiotossa suosittu paikka käydä katsomassa syksyisin värikkäitä vaahteranlehtiä. Japanissa syksyinen ruska tunnetaan nimellä *kōyō*, ja sen aikana japanilaiset käyvät perinteisesti ihailemassa punaisia lehtiä luonnonkauniilla paikoilla tapahtumassa, joka on nimeltään *momijigari*, syksyinen vastine kevään hanamille eli kirsikankukkajuhlalle.

Teeseremoniatalo ja osa alkuperäisistä rakennuksista on Nakamura Sotojin rakentamia, ja puutarhojen suunnittelijan sanotaan olleen Sano Tōemon. Myöhemmin huvila oli jokin aikaa majatalona, kunnes paikan buddhalaiset ostivat huvilan. *Shoin*-rakennuksesta on näkymä Ruri no niwa -puutarhaan, jossa kasvaa vaahteroita. Kiiltäväksi lakatut pöydät sen toisessa kerroksessa heijastavat ikkunoista näkyviä vaahteroiden lehtiä niin, että syntyy vaikutelma, että katsoja olisi vaahteran lehtien ympäröimä.

Kuvia
-----

* Rurikō-inin portti.Rurikō-inin portti.
* Ruskaa puutarhassa syksyllä.Ruskaa puutarhassa syksyllä.
* Näkymä puutarhasta.Näkymä puutarhasta.

Lähteet
-------

1. ↑  Naho\_B\_M: Rurikoin Temple Kyoto : Picturesque Temple with Maple Leaves *Japan Wireless*.  6.2.2022. Viitattu 26.5.2022. (englanniksi)
2. 1 2  Ruriko-in – The Memorable View on the Maple Trees’ Colorful Foliage *Kanpai-japan.com*.  19.1.2022. Viitattu 26.5.2022. (englanniksi)
3. 1 2 3  Autumn Foliage at Rurikō-in *The Slowear Journal*. Viitattu 26.5.2022. (englanniksi)
4. 1 2 3  Rurikoin *Good Luck Trip*. Viitattu 26.5.2022. (englanniksi)
5. ↑  Japanin koyo – syksyn väriloistoa *Aasiamatkat.fi*.  25.3.2019. Viitattu 26.5.2022. (englanniksi)
6. ↑  Autumn Colors *Japan-guide.com*. Viitattu 26.5.2022. (englanniksi)
7. ↑  Yukari Yamano : Momijigari, 紅葉狩り *Seattle Japanese Garden*.  7.10.2021 . Viitattu 26.5.2022. (englanniksi)
8. ↑  Kyoto's Rurikoin Temple: Experience the Ethereal Autumn Foliage *The Gate*.  12.7.2018. Viitattu 26.5.2022. (englanniksi)

Aiheesta muualla
----------------

* Temppelin internetsivut (japaniksi) (englanniksi) (kiinaksi) (koreaksi)
* Sampo: How to line up for Ruriko-in Temple’s autumn leaves *Sharing Kyoto*. Viitattu 26.5.2022. (englanniksi)
* Kyoto Autumn Must-Sees *Japankuru*.  3.12.2021. Viitattu 26.5.2022. (englanniksi)
* Bricker, Tom: Rurikoin Temple: Kyoto’s Not-So-Hidden Gem *Travel Caffeine*. Viitattu 26.5.2022. (englanniksi)
* Rurikō-in – 瑠璃光院 *Discover Kyoto*. Viitattu 26.5.2022. (englanniksi)
* Tomoe S.: Rurikoin, the breathtaking world *GoWithGuide*. Viitattu 26.5.2022. (englanniksi)